b"\n_START_ARTICLE_\nNiobi\n_START_SECTION_\nCaracter\xc3\xadstiques principals\n_START_PARAGRAPH_\n\xc3\x89s un metall de transici\xc3\xb3 d\xc3\xbactil, gris, tou i poc abundant. Es troba en el mineral niobita i s'utilitza en aliatges.  El niobi \xc3\xa9s un metall d\xc3\xbactil, gris brillant, que passa a presentar una coloraci\xc3\xb3 blava quan entra en contacte amb l'aire a temperatura ambient durant un per\xc3\xadode llarg de temps. Les propietats qu\xc3\xadmiques s\xc3\xb3n molt semblants a les del t\xc3\xa0ntal, que \xc3\xa9s del mateix grup. El metall comen\xc3\xa7a a oxidar-se en aire a 200\xc2\xa0\xc2\xb0C i els seus estats d'oxidaci\xc3\xb3 m\xc3\xa9s comuns s\xc3\xb3n +2, +3, +5.\n_START_SECTION_\nAplicacions\n_START_PARAGRAPH_\nCom molts d'altres elements de transici\xc3\xb3, el niobi s'empra principalment aliat en acers, als quals confereix una alta resist\xc3\xa8ncia. Tamb\xc3\xa9 s'utilitza en superaliatges resistents al calor per construir escuts de calor, crisols de la ind\xc3\xbastria qu\xc3\xadmica i injectors de reacci\xc3\xb3 i coets, per exemple, l'injector principal del M\xc3\xb2dul de Servei Lunar Apollo, estava fet en un 89\xc2\xa0% de niobi. A baixes temperatures el niobi \xc3\xa9s un superconductor i els cables fets amb aliatges de niobi es solen utilitzar en electroimants superconductors per esc\xc3\xa0ners m\xc3\xa8dics i acceleradors de part\xc3\xadcules.\n_START_SECTION_\nHist\xc3\xb2ria\n_START_PARAGRAPH_\nEl niobi es va descobrir en primer lloc, l'any 1808 per el qu\xc3\xadmic angl\xc3\xa8s Charles Hatchett en un mineral enviat des d'una mina de Massachusetts. El mineral estava format per \xc3\xb2xid de ferro i un \xc3\xb2xid d'un element met\xc3\xa0l\xc2\xb7lic desconegut al que va donar el nom de, columbita al mineral i columbi a l'element, en honor a Columbia, el nom po\xc3\xa8tic dels recentment formats Estats Units d'Am\xc3\xa8rica. Un any m\xc3\xa9s tard, el qu\xc3\xadmic suec Anders Ekeberg va descobrir i nombrar el t\xc3\xa0ntal que es va pensar que era el mateix que el columbi fins que, al 1844,el qu\xc3\xadmic alemany Heinrich Rose va demostrar que eren elements diferents. Va ser Rose qui li va donar el nom de niobi, en honor a la deessa grega N\xc3\xadobe, filla de T\xc3\xa0ntal. La primera mostra pr\xc3\xa0cticament pura de niobi es va produir en 1864."